Document ID: 32007D0594

A BIZOTTSÁG HATÁROZATA
(2007. augusztus 29.)
bizonyos közegészségügyi követelmények figyelembevétele érdekében a baromfi és keltetőtojás Közösségen belüli kereskedelmében használatos állatorvosi bizonyítványminták tekintetében a 90/539/EGK tanácsi irányelv IV. mellékletének módosításáról
(az értesítés a C(2007) 3999. számú dokumentummal történt)
(EGT-vonatkozású szöveg)
(2007/594/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a baromfi és a keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 1990. október 15-i 90/539/EGK tanácsi irányelvre (1) és különösen annak 34. cikkére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (2) és különösen annak 30. cikke (1) bekezdésének b) pontjára,
mivel:
(1)
A 90/539/EGK irányelv előírja a baromfi és keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételeket, többek között azt is, hogy a baromfit és keltetőtojást a rendeltetési helyre történő szállítás során olyan állatorvosi bizonyítványnak kell kísérnie, amely megegyezik az irányelv IV. mellékletének megfelelő bizonyítványmintáival.
(2)
Ezek az állatorvosi bizonyítványok bizonyos állatbetegségek tekintetében biztosítékokat nyújtanak. A közegészségügyre vonatkozóan, mint például a zoonózisokról vagy zoonózis-kórokozókról azonban nem tartalmaznak információkat.
(3)
A szalmonella és egyéb meghatározott, élelmiszerből származó zoonózis-kórokozók ellenőrzéséről szóló, 2003. november 17-i 2160/2003/EK európai parlamenti és tanácsi rendelet (3) előírja, hogy a rendelet hatálya alá tartozó baromfi származási állományain bizonyos specifikus zoonózisok és zoonózis-kórokozók előfordulását meg kell vizsgálni, még mielőtt elszállítanák az élő állatok vagy keltetőtojások származási élelmiszer-ipari vállalkozójától. A vizsgálat napját és eredményeit a rendelet I. mellékletében meghatározott napoktól kezdődően fel kell tüntetni a közösségi jogszabályokban előírt, megfelelő állatorvosi bizonyítványon. Ezek az előírások az élő tenyészállatokra és a keltetőtojásra 2007. január 1-jétől, a tojótyúkokra 2008. február 1-jétől és a húscsirkékre pedig 2009. január 1-jétől alkalmazandók.
(4)
A 882/2004/EK rendelet előírja az egészségügyi bizonyítványminta elfogadásával szemben támasztott követelményeket, hogy biztosítsa az emberi és állati egészséget érintő veszélyek megelőzésére, megszüntetésére vagy elfogadható szintre csökkentésére irányuló közösségi szabályokkal való megfelelést. A közösségi jogszabályok koherenciája és egyszerűsítése érdekében adott esetben egyetlen bizonyítványminta foglalja össze a takarmányok és élelmiszerek hivatalos tanúsításával kapcsolatos és más vonatkozó követelményeket.
(5)
Figyelembe véve a 2160/2003/EK rendelet értelmében közegészségügyi okokból előírt vizsgálati követelményeket, a 90/539/EGK irányelv állat-egészségügyi követelményeit, valamint az összes tanúsítvány egyetlen bizonyítványmintába foglalásának indokoltságát, a közösségi jogszabályokba a baromfira és keltetőtojásokra vonatkozóan új bizonyítványmintákat kell bevezetni, és ezeknek a 90/539/EGK irányelvben szereplő bizonyítványminták helyébe kell lépniük.
(6)
2004 októberében Dánia a Newcastle-betegség ellen bevezette a baromfik rendszeres járványmegelőző vakcinázását. Dániát következésképpen a 90/539/EGK irányelvben előírt egészségügyi bizonyítványmintákon le kell venni a Newcastle-betegség ellen közösségileg jóváhagyott vakcinázást nem folytató státusú országok listájáról.
(7)
A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. június 14-i 2006/415/EK bizottsági határozat (4), a Közösségben a vadon élő madarakban előforduló nagy patogenitású madárinfluenza H5N1 altípusával kapcsolatos egyes védekezési intézkedésekről és a 2006/115/EK határozat hatályon kívül helyezéséről szóló, 2006. augusztus 11-i 2006/563/EK bizottsági határozat (5) és a vadállomány pótlására szánt baromfi Közösségen belüli kereskedelmével kapcsolatos egyes védekezési intézkedésekről szóló, 2006. szeptember 6-i 2006/605/EK bizottsági határozat (6) előír bizonyos rendelkezéseket az élő baromfi és keltetőtojás bizonyos korlátozások hatálya alá eső területekről történő elszállítására vonatkozó engedélyekkel kapcsolatosan.
(8)
Ezenkívül a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelv (7) bizonyos tagállamokban előírja a madárinfluenza elleni vakcinázási tervek jóváhagyását.
(9)
Figyelembe véve a 2006/415/EK, a 2006/563/EK és a 2006/605/EK határozat és a 2005/94/EK irányelv e rendelkezéseit, a 90/539/EGK irányelvben meghatározott jelenlegi állatorvosi bizonyítványmintákat némileg módosítani kell.
(10)
A bizonyítványokat a Traces-rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozatban (8) előírt állatorvosi bizonyítványok szabványosított mintája szerint indokolt bemutatni.
(11)
Az állatok és az állati eredetű termékek Közösségen belüli kereskedelmével kapcsolatos harmonizált bizonyítványminta és ellenőrzési jelentés elfogadásáról szóló, 2004. március 30-i 599/2004/EK bizottsági rendelet (9) előírja, hogy a Közösségen belüli kereskedelemhez szükséges különféle állatorvosi bizonyítványokat a rendelethez mellékelt harmonizált bizonyítványminták alapján kell bemutatni. Ennek megfelelően a 90/539/EGK irányelvben meghatározott állatorvosi bizonyítványmintákat harmonizálni kell.
(12)
A 90/539/EGK irányelvet ezért ennek megfelelően módosítani kell.
(13)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 90/539/EGK irányelv IV. mellékletének helyébe e határozat mellékletének szövege lép.
2. cikk
Ezt a határozatot 2007. szeptember 1-jétől kell alkalmazni.
A 90/539/EGK irányelv IV. mellékletében meghatározott, e határozattal módosított minták alábbi rendelkezéseit azonban a következő napoktól kezdődően kell alkalmazni:
a)
a naposcsibékre vonatkozó 2. mintában szereplő állatorvosi bizonyítvány II.2. a) pontja a következő napoktól alkalmazandó:
i.
ha a csibéket kizárólag a keltetőtojásokon kívül más tojások termelésére szánják, akkor 2008. február 1-jétől; vagy
ii.
ha a csibéket kizárólag hústermelésre szánják, akkor 2009. január 1-jétől;
b)
a tenyész- és haszonbaromfira vonatkozó 3. mintában szereplő állatorvosi bizonyítvány II.2. a) pontja a következő napoktól alkalmazandó:
i.
ha a baromfit kizárólag a keltetőtojásokon kívül más tojások termelésére szánják, akkor 2008. február 1-jétől; vagy
ii.
ha a baromfit kizárólag hústermelésre szánják, akkor 2009. január 1-jétől;
c)
a baromfira, naposcsibékre és keltetőtojásokra vonatkozó 4. mintában szereplő állatorvosi bizonyítvány II.2. a) pontja a következő napoktól alkalmazandó:
i.
ha a baromfit vagy csibéket kizárólag a keltetőtojásokon kívül más tojások termelésére szánják, akkor 2008. február 1-jétől; vagy
ii.
ha a baromfit vagy csibéket kizárólag hústermelésre szánják, akkor 2009. január 1-jétől;
d)
a vágóbaromfira vonatkozó 5. mintában szereplő állatorvosi bizonyítvány II.2. a) pontja a következő napoktól alkalmazandó:
i.
ha a baromfit kizárólag a keltetőtojásokon kívül más tojások termelésére szánják, akkor 2008. február 1-jétől; vagy
ii.
ha a baromfit kizárólag hústermelésre szánják, akkor 2009. január 1-jétől.
3. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 29-én.

Labels: 0
3
17
6